b'\n_START_ARTICLE_\nMarko Ivan Rupnik\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani osnovni \xc5\xa1oli je \xc5\xa1olanje nadaljeval v Malem semeni\xc5\xa1\xc4\x8du v Vipavi. Leta 1973 je vstopil v Dru\xc5\xbebo Jezusovo. Po kon\xc4\x8danem noviciatu je v Ljubljani \xc5\xa1tudiral filozofijo, potem pa se je leta 1977 vpisal na likovno akademijo v Rimu, kjer je nadaljeval s \xc5\xa1tudijem slikarstva. Po diplomi leta 1981 je \xc5\xa1tudiju slikarstva sledil \xc5\xa1tudij teologije na Pape\xc5\xa1ki univerzi Gregoriani v Rimu. Leta 1985 je bil v Kopru posve\xc4\x8den v duhovnika in istega leta za\xc4\x8del specializacijo iz misiologije, prav tako na Gregoriani. Od leta 1987 do 1991 je \xc5\xbeivel v Gorici, v jezuitskem centru Stella Matutina, kjer je deloval predvsem med mladimi._NEWLINE_Leta 1991 je bil poklican nazaj v Rim, kjer je postal direktor novoustanovljenega Centra Aletti leta 1995, ki se ukvarja z vpra\xc5\xa1anji vere in kulture v vzhodnoevropskih dr\xc5\xbeavah. Istega leta je pod mentorstvom enega najve\xc4\x8djih strokovnjakov za vzhodno teologijo, p. Tom\xc3\xa1\xc5\xa1a \xc5\xa0pidl\xc3\xadka, dosegel doktorski naslov na Fakulteti za misiologijo na Gregoriani z disertacijo Teolo\xc5\xa1ko-misijonski pomen umetnosti v esejih Vja\xc4\x8deslava Ivanovi\xc4\x8da Ivanova._NEWLINE_V letu 1992 je nastopil slu\xc5\xbebo profesorja na Pape\xc5\xa1kem Vzhodnem in\xc5\xa1titutu, na Pape\xc5\xa1ki univerzi Gregoriani in na Pape\xc5\xa1kem bogoslu\xc5\xbenem in\xc5\xa1titutu sv. Anzelma. Predavanja in seminarje ima \xc5\xa1e na mnogih drugih evropskih akademskih in\xc5\xa1titutih. Od leta 1995 vodi tudi Atelje duhovne umetnosti Centra Aletti._NEWLINE_Od leta 1999 je svetovalec Pape\xc5\xa1kega sveta za kulturo._NEWLINE_Pod njegovim vodstvom je Center Aletti izdelal veliko mozaikov po celi Evropi, pa tudi v Siriji in Zdru\xc5\xbeenih dr\xc5\xbeavah Amerike. Posebno odmevna sta bila nova mozaika v Fatimi (Portugalska) in Lurdu (Francija). Tudi v Sloveniji je bilo leta 2008 \xc5\xbee 12 njegovih mozaikov.'